በአማራ ክልል የአረንጋዴ ኢኮኖሚ ልማትን ለማፋጠን ህዝቡ ለችግኝ ተከላ ስራ ትኩረት መስጠት እንዳለበት ተገለጸ
አዲስ አበባ፤ ሐምሌ 12/2005 (ዋኢማ) – ባህር ዳር ሐምሌ 12/2005 በአማራ ክልል የተጀመረውን የአረንጓዴ ኢኮኖሚ ልማት ለማፋጠን በበጋ ወራት የተከናወኑ የተፈጥሮ ሃብት ጥበቃ ስራዎችን በችግኝ ተከላና ስነ ህይወታዊ ዘዴ በትኩረት ማጠናከር እንደሚገባ የአማራ ክልል ርዕሰ መስተዳደር አስገነዘቡ፡፡ የክረምት የችግኝ ተከላ ፕሮግራምም በክልል ደረጃ በደቡብ ጎንደር ዞን ፋርጣ ወረዳ የክልሉ ከፍተኛ የስራ ኃላፊዎችና የክልሉ ምክር ቤት አባላት በተገኙበት ሰሞኑን በይፋ ተጀምሯል፡፡ ርዕሰ መስተዳደሩ አቶ አያሌው ጎበዜ በችግኝ ተከላ ፕሮግራሙና በዞኑ የተፈጥሮ ሃብት ማጠቃለያ ፕሮግራም ላይ እንደገለጹት የክልሉ ህዝብ በተደራጀ የልማት ሰራዊት ያከናወነውን የተፈጥሮ ሃብት ጥበቃ ስራ በክረምት ወቅት በችግኝ ተከላ ትኩረት ሰጥቶ ማጠናከር አለበት፡፡ ይህም በበጋ ወራት የተከናወኑ የተፈጥሮ ሃብት ጥበቃ ስራዎችን በክረምት ወቅት ትኩረት ሰጥቶ በችግኝ ተከላና በስነ-ህይወታዊ ዘዴ ማጠናከር የተጀመረውን የአረንጓዴ ኢኮኖሚ ልማት ፕሮግራም እንደሚያፋጥነው ገልጸዋል፡፡ የክልሉ ህዝብ ከቅርብ ዓመታት ወዲህ ለችግኝ ተከላና ለተፈጥሮ ሃብት ጥበቃ ስራዎች ከፍተኛ ትኩረት እየሰጠና የተተከሉ ችግኞችን ተንከባክቦ የማሳደግ ልምዱ እያደገ መምጣቱን ተናግረዋል፡፡ የደቡብ ጎንደር ዞን በበጋ ወራት በተፈጥሮ ሃብት ጥበቃ ስራ ውጤት እንዳገኘ ሁሉ በሰብል ልማቱም የላቀ ውጤት በማስመዝገብ አርሶአደሩን ይበልጥ ተጠቃሚ ማድረግ እንደሚገባም ርዕሰ መስተዳደሩ አስገንዝበዋል፡፡ የክልሉ ምክትል ርዕሰ መስተዳደርና የግብርና ቢሮ ኃላፊው አቶ ገዱ አንዳርጋቸው በበኩላቸው የችግኝ ተከላ ክልላዊ ፕሮግራሙ ከጉና ተራራ ጋር በተያያዙ ቀበሌዎች በይፋ መጀመሩ የጉና ተራራ የውሃ ማማነቱን ጠብቆ ለማቆየት የሚኖረው ፋይዳ ከፍተኛ እንደሆነ አስረድተዋል፡፡ በዕድገትና ትራንስፎርሜሽን ዘመኑ በሰብል ልማት ዘርፍ የግብርና ምርትን በዕጥፍ ለማሳደግ የተቀመጠውን ዕቅድ ለማሳካት በተደራጀ የልማት ሰራዊት በተፈጥሮ ሃብት ጥበቃ የተጀመረውን ስራ በክረምት ወቅትም በሰብል ልማት መድገም እንደሚገባ ተናግረዋል፡ የህዳሴው ግድብና የጣና ኃይቅ በደለል እንዳይሞላ ለማድረግ በክረምት ወራት እስካሁን ለተከላ የተቆጠረ የተለያየ ጠቀሜታ ያላቸው ከአንድ ነጥብ ሰባት ቢሊዮን የሚበልጡ የዛፍ ችግኞች መዘጋጀታቸውንም አቶ ገዱ አስታውቀዋል፡፡ በችግኝ ተከላ ፕሮግራሙ ላይ የተሳተፉት አንዳንድ የክልሉ ምክር ቤት አባላትና የፋርጣ ወረዳ የሳርና ቀበሌ አርሶአደሮች ሁሉም በየአካባቢው ለችግኝ ተከላና ለተፈጥሮ ሃብት ጥበቃ ስራ ትኩረት አድርጎ ከሰራ በአጭር ጊዜ ውስጥ ለውጥ ማምጣት እንደሚቻል ቀደም ሲል በተሰሩ ስራዎች መረዳት መቻላቸውን ተናግረዋል። እንደ ኢዜአ ዘገባ በበጋ ወራት በተፈጥሮ ሃብት ጥበቃ ስራ የተሻለ ስራ ያከናወኑ የደቡብ ጎንደር ዞን ወረዳዎችና ቀበሌዎች ከክልሉ ርዕሰ መስተዳደርና ሌሎች ከፍተኛ የስራ ኃላፊዎች እጅ መኪና፣ ሞተር ሳይክልና ሌሎች የማበረታቻ ሽልማቶች ተበርክቶላቸዋል፡፡